Document ID: 32000D0382

Απόφαση της Επιτροπής
της 8ης Ιουνίου 2000
για τρίτη τροποποίηση της απόφασης 1999/789/ΕΚ σχετικά με ορισμένα μέτρα προστασίας όσον αφορά την αφρικανική πανώλη των χοίρων στην Πορτογαλία
[κοινοποιηθείσα υπό τον αριθμό Ε(2000) 1567]
(Κείμενο που παρουσιάζει ενδιαφέρον για τον ΕΟΧ)
(2000/382/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 4,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9 παράγραφος 4,
την οδηγία 80/215/ΕΟΚ του Συμβουλίου, της 22ας Ιανουαρiου 1980, περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας(4), όπως τροποποιήθηκε τελευταία από την οδηγία 91/687/ΕΟΚ(5), και ιδίως το άρθρο 7α παράγραφος 2,
Εκτιμώντας τα ακόλουθα:
(1) Στις 15 Νοεμβρίου 1999, εμφανίστηκε στην Πορτογαλία, στην Κοινότητα Almodovar της περιφέρειας Alentejo μία εστία αφρικανικής πανώλης των χοίρων.
(2) Με την απόφαση 1999/789/ΕΚ(6), η Επιτροπή θέσπισε ορισμένα μέτρα ελέγχου της ασθένειας για να εμποδίσει την εξάπλωσή της.
(3) Με τις αποφάσεις 2000/64/ΕΚ(7) και 2000/255/ΕΚ(8), η Επιτροπή τροποποίησε την απόφαση 1999/789/ΕΚ, προκειμένου να ληφθεί υπόψη η εξέλιξη της κατάστασης.
(4) Με την απόφαση 2000/62/ΕΚ(9), η Επιτροπή ενέκρινε σχέδιο που υπέβαλε η Πορτογαλία για την επιτήρηση της αφρικανικής πανώλης των χοίρων, η οποία περιελάμβανε περαιτέρω μέτρα για τον έλεγχο της ασθένειας.
(5) Η εφαρμογή του σχεδίου αυτού θα συνεχιστεί τουλάχιστον για όσο διάστημα εφαρμόζεται η παρούσα απόφαση.
(6) Λαμβανομένης υπόψη της ευνοϊκής εξέλιξης της κατάστασης, η απόφαση 1999/789/ΕΚ πρέπει να τροποποιηθεί για τρίτη φορά προκειμένου να μειωθούν περαιτέρω οι περιορισμοί στο εμπόριο ζώντων χοίρων και προϊόντων χοιρείου κρέατος.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι παράγραφοι 2 και 3 του άρθρου 1 της απόφασης 1999/789/ΕΚ καταργούνται.
Άρθρο 2
Στο άρθρο 6 της απόφασης 1999/789/ΕΚ, όπως τροποποιήθηκε από την απόφαση 2000/255/ΕΚ, η ημερομηνία "31 Μαΐου 2000" αντικαθίσταται από την ημερομηνία "30 Νοεμβρίου 2000".
Άρθρο 3
Τα κράτη μέλη τροποποιούν τα μέτρα τα οποία εφαρμόζουν στις εμπορικές συναλλαγές προκειμένου να τα καταστήσουν σύμφωνα με την παρούσα απόφαση. Ενημερώνουν αμέσως σχετικά την Επιτροπή.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 8 Ιουνίου 2000.

Labels: 0
18
6